**Tegevusaruanne 2004-2005**

MTÜ Säästva Renoveerimise Infokeskuse Tartu Ühendus (SRIK Tartu Ühendus) asutati 2004. aasta septembris renoveerimisteemast huvitatute algatusgrupi poolt. Algatusgruppi kuulus 6 liiget, 2005. aasta jooksul võeti vastu 6 uut liiget.

Mittetulundusühingu tööd juhib 4-liikmeline juhatus.

Majandusaastal korraldas SRIK Tartu Ühendus 12 säästva renoveerimise alast koolitust. Lisaks koolitustegevusele olid SRIK Tartu peamised tegevused seotud renoveerimisalase teavitustööga – koostati ja jaotati renoveerimisalaseid infomaterjale ning tutvustati seda teemat ajakirjanduses. Säästva renoveerimise töövõtteid tutvustati laiematele rahvahulkadele ka 2005. a. suvel Tartu Rahvusvahelistel Hansapäevadel. Lisaks teavitus- ja koolitustegevusele otsiti koostöövõimalusi linnavalitsusega vanade väärtuslike materjalide taaskasutusse suunamise projekti käivitamiseks ning tehti ettepanekuid Tartu linna üldplaneeringusse. 2005. aasta lõpus oli SRIK Tartu üks üle-eestilise säästva renoveerimiste infokeskuste ümarlaua tegevuse algatajatest.

2006. aastal jätkab SRIK Tartu Ühendus koolitus- ja teavitustegevusi säästva renoveerimise tutvustamiseks. 2006. aasta esimeses pooles viiakse Eesti Kultuurkapitali arhitektuuri sihtkapitali ning Eesti Kultuuriministeeriumi toetusel läbi projekt „Karlova hoonestu fotografeerimine”, Tartu linnavalitsuse toetusel antakse välja voldik säästva renoveerimise põhimõtete tutvustamiseks, 2006. aasta juulis osaletakse Tartu rahvusvahelistel Hansapäevadel, Balti-Ameerika Partnerlusprogrammi toetusel koordineerib SRIK Tartu Ühendus üle-eestilise säästva renoveerimise infokeskuste ümarlaua tööd.